*Šis straipsnis apie Geteborgo stadioną, pastatytą 2009 m. Apie Geteborgo stadioną, pastatytą 1958 m. skaitykite straipsnyje Ullevi.*
Koordinatės: 57°42′22″š. pl. 11°58′50″r. ilg.﻿ / ﻿57.706111°š. pl. 11.980556°r. ilg.﻿ / 57.706111; 11.980556

| Gamla Ullevi |
| --- |
| Futbolo stadionas iš paukščio skrydžio, 2013 m. |
| Vieta | Geteborgas,Švedija Švedija |
| Atidarytas | 2009 m. balandžio 5 d. |
| Savininkas | Geteborgo savivaldybė |
| Operatorius | Savivaldybės kompanija ir klubai |
| Paviršius | Desso GrassMaster (natūrali/sintetinė žolė) |
| Architektas | Lars Iwdal |
| Talpa | 18 416(15 000 sėd. vietų) |
| Lauko matmenys | 100 x 68 m |
| Nuomininkai | \* GAIS Göteborg (2009–)\* IFK Göteborg (2009–)\* Örgryte IS (2009–2013, 2015–)\* BK Häcken (2014–2015)\* Moterų futbolo rinktinė (2009–) |

**Gamla Ullevi** – vienas iš futbolo stadionų Geteborge, Švedijoje, atidarytas 2009 m. Šis stadionas pakeitė ankstesnį pagrindinį miesto futbolo stadioną, taip pat vadintą „Gamla Ullevi", pastatytą 1916 m. Čia namų rungtynes žaidžia klubai GAIS Göteborg ir IFK Göteborg, taip pat tai nacionalinis Švedijos moterų futbolo rinktinės stadionas. Naujoji arena buvo pastatyta ant dabar nugriauto senojo stadiono žemės. Statybas lydėjo ginčai dėl projekto kainos, tariamai žemo stadiono lygio ir painiavos dėl jo pavadinimo.

Stadione varžybas gali stebėti 18 416 žiūrovų, tame tarpe įrengta 15 000 sėdimų vietų. Futbolo aikštės danga hibridinė, sudaryta iš natūralios žolės, pastiprintos sintetiniais pluošteliais pagal Desso GrassMaster technologiją. Futbolo statinys pavadintas skandinavų dievo – medžiotojo, slidininko, šaulio Ulo – vardu. Žodyje „Ullevi" dalelė „vi" reiškia kieno nors šventą vietą, šventyklą. Šio dievo vardą turi ir Norvegijos futbolo rinktinės Ulevolo stadionas.

IFK Göteborg sirgalių tribūna rekordinėse pagal lankomumą rungtynėse prieš Stokholmo klubą (6–0)
Stadiono viduje
Tribūnos

Pirmosios varžybos
------------------

2009 m. balandžio 5 d. surengtos pirmosios varžybos – derbis tarp Geteborgo vietinių klubų Örgryte IS ir GAIS, pritraukęs 17 531 žiūrovą. Dabartinis lankomumo rekordas 18 276 žiūrovų buvo pasiektas maždaug po savaitės, kai IFK Göteborg sužaidė pirmąjį mačą stadione su Stokholmo Djurgårdens IF Fotboll, kurį užtikrintai nugalėjo rezultatu 6-0.

Istorija
--------

Trys Geteborgo aljanso (*Göteborgsalliansen*) klubai - GAIS, IFK Göteborg ir Örgryte IS - didžiąją dalį savo rungtynių žaidė senajame Gamla Ullevi nuo jo atidarymo 1916 m. iki naujojo Ullevi stadiono užbaigimo 1958 m. VI pasaulio futbolo čempionatui. Nuo to laiko dauguma rungtynių buvo žaidžiamos dideliame stadione, talpinusiame virš 40 000 žmonių. Aštuntajame dešimtmetyje ir 1990-ųjų pradžioje sumažėjus žiūrovų lankomumui ir pašalinus terasas, pasigirdo siūlymų grįžti į senąjį stadioną. Po 1992 m. rekonstrukcijos Gamla Ullevi stadionas vėl tapo namų aikštele aljanso klubams.

Tačiau prieš šimtmetį statytas stadionas turėjo nemažai trūkumų, ypač saugumo ir architektūros srityje, taip pat buvo prasto pralaidumo, arenoje kolonos žiūrovams iš dalies užstojo vaizdą. Nuo 2002 m. buvo skelbiami įvairūs pasiūlymai modernizuoti vieną iš dviejų Ullevi stadionų arba statyti naują, tame tarpe ir gretimame Miolndale. 2005 m. buvo siūloma didžiulio sporto komplekso su futbolo ir ledo ritulio arenomis idėja.

2006 m. buvo patvirtintas patobulintas naujo stadiono projektas. Dėl didelės kainos jame buvo atsisakyta ištraukiamos pastogės, paliekant techninę galimybę ją įrengti ateityje. 2007 m. pradėtų statybų metu du aljanso klubai namų rungtynes žaidė didžiuliame Ullevi stadione, o trečiasis Örgryte IS – Valhalla IP aikštėje su 4 tūkst. žiūrovų. Apskaičiuota objekto kaina statybų metu padidėjo iki 335 mln. kronų, palyginti su pirminiuose planuose skelbtais 180 mln. kronų, o pakeitimai ir papildymai arenos vertę padidino 86 procentais.

Atidarant stadioną pirmoje spaudos konferencijoje jis buvo pristatytas Naujuoju Gamla Ullevi (*Nya Gamla Ullevi*), pažymint kaip laikiną pavadinimą. Siekiant išvengti painiavos su jau esančių Geteborgo arenų pavadinimais, galutiniame pavadinime galėjo ir nelikti žodžio „Ullevi". Be kitų, siūlyta statiniui suteikti legendinio švedų puolėjo Johan Gren (1920–1991) vardą, komercinį remiančios kompanijos ženklą ir kt.

Kritika
-------

Visą stadiono statybos sprendimų priėmimo procesą, įskaitant jo dizainą ir kainą, kritikavo tiek projekto rėmėjai, tiek žiniasklaida, taip pat politinė opozicija Geteborge. Tai apėmė skubotų sprendimų priėmimą, ribotą statybos biudžetą, politikų kišimąsi. Kritika turėjo tam tikrą poveikį: statybų biudžetas buvo šiek tiek padidintas, kad būtų galima uždengti arenos kampus, tačiau kai kurie iškelti klausimai niekada nebuvo aptarti. Vienas tokių klausimų buvo projekto pavyzdžiu laikomas Danijos Brøndby stadionas, nes vėliau šioje arenoje teko atlikti didelius remonto darbus, nes jos komercinės erdvės buvo laikomos nepakankamomis. Futbolo ekspertas ir buvęs futbolo žurnalo „Offside" redaktorius Mattias Göransson stadioną pavadino „mėgėjišku pastatu", dėl kurio ateityje kils problemų, be kita ko, paminėdamas restoranų, biuro patalpų ir garažo trūkumą.

Vidutinis lankomumas
--------------------

| Sezonas
  | IFK Göteborg
  | GAIS Göteborg
  | Örgryte IS
  | BK Häcken
  | Pastabos |
| --- | --- | --- | --- | --- | --- |
| 2009 m. | 13 813 | 5 687 | 4 939 | - |  |
| 2010 m. | 10 489 | 4 666 | 2 264 | - |  |
| 2011 m. | 10 849 | 5 933 | 1 496 | - |  |
| 2012 m. | 10 493 | 4 783 | 2 422 | - |  |
| 2013 m. | 11 598 | 3 335 | 2 682 | - |  |
| 2014 m. | 10 739 | 3 384 | - | 2 820 |  Örgryte stadione sužaidėvienas namų rungtynes |

Šaltiniai
---------

1. ↑  Althén, Kajsa (2008-06-22). „Kultplatsen behöll sitt namn i 1500 år". Svenska Dagbladet. Nuoroda tikrinta 2019-04-20.
2. ↑  Zetterström, Åke (2005-01-13). „Sveriges nya superarena". Expressen. Suarchyvuotas originalas 2007-09-26. Nuoroda tikrinta 2019-04-20.
3. ↑  Niklasson, Ulf (2008-01-17). „Nya fotbollsarenan spräcker kalkylerna". Göteborgs-Posten. Suarchyvuotas originalas 2008-01-21. Nuoroda tikrinta 2019-04-20.
4. ↑  Syrén, Michael (2008-01-22). „Chockad över kostnaderna". Expressen. Suarchyvuotas originalas 2009-05-01. Nuoroda tikrinta 2019-04-20.
5. ↑  Pettersson, Magnus (2007-04-28). „Klubbarna vill sälja". Expressen. Suarchyvuotas originalas 2007-04-30. Nuoroda tikrinta 2019-04-20.
6. ↑  Kristiansson, Thomas (2005-04-06). „Gamla Ullevi rivs redan i höst". Göteborgs-Posten. Suarchyvuotas originalas 2007-09-30. Nuoroda tikrinta 2019-04-20.
7. ↑  Hansson, Bo; Johansson, Martin (2008-01-18). „Hallberg kräver större insyn i arenabygget". Göteborgs-Posten. Suarchyvuotas originalas 2009-05-01. Nuoroda tikrinta 2008-09-27.
8. ↑  Syrén, Michael (2008-01-21). „Dömer ut nya arenan". Expressen. Suarchyvuotas originalas 2008-04-22. Nuoroda tikrinta 2019-04-20.

Nuorodos
--------

|  |  |
| --- | --- |
|  | **Vikiteka: Gamla Ullevi** – vaizdinė ir garsinė medžiaga  |

* Oficiali svetainė
* Sąrašas:Švedijos futbolo stadionai



|  |  |
| --- | --- |
|  | Šis straipsnis yra tapęs savaitės straipsniu. |